Podlitiek: Steve sê nee, SA se BBP, Theresa May verleëSteve Hofmeyr. Foto: Reint Dykema. Opgestel deur die Podlitiek-span In die nuutste episode van Podlitiek raak die span, soos altyd, handgemeen met onsekerheid, onkunde en onwaarheid – maar nou ook in ŉ video! Paul begin deur ŉ ou koei uit die sloot uit te grawe: die 1992-referendum. In ŉ Facebook-plasing oor The Boer Project, ŉ dokumentêr oor plaasmoorde in Suid-Afrika, sê Steve Hofmeyer, Afrikaanse sanger en akteur, dat hy graag om verskoning wil vra vir sy ja-stem. Hy glo dit het “kommunisme” die land ingelaat – en dat dit dus eintlik maar ŉ vorm van verraad was. Die span het sterk menings oor die stemming (soos oor talle ander dinge), maar kom uiteindelik tot die gevolgtrekking dat hul voorlopig sal moet ooreenkom om te verskil op daardie punt. Suid-Afrika se nuutste BBP-statistiek is op Dinsdag 4 September amptelik bekendgemaak – en dit is beslis slegte nuus. As gevolg van ŉ 0,7%-inkrimping in die tweede kwartaal van 2018, is Suid-Afrika in ŉ tegniese resessie. Daniel du Plessis bespreek hierdie punt, diep terneergedruk oor die toestand van die Suid-Afrikaanse ekonomie en wys daarop dat, selfs sonder ŉ tegniese resessie, ons posisie uiters benard is. Die span bespreek moontlike oplossings en uitkomste, maar is dit eens dat die regering se strategie handomkeer sal moet verander. Daniël Eloff bespreek dan Theresa May, Britse eerste minister, se besoek aan Suid-Afrika. Hoewel, in vergelyking met vorige besoeke aan Suid-Afrika deur die Britte, dit baie erger sou kon wees, was May se ongemaklik danspassies net die begin van haar verleentheid. May ondersteun, klaarblyklik, onteiening van grond – solank dit net “wettig” geskied. Die span bespreek met groot smaak allerhande “wettige” staatsbeleide van die verlede. Hulle kom vinnig tot die gevolgtrekking dat blote wettigheid nie noodwendig dieselfde as regverdigheid is nie. Die span sluit dan af met ŉ vinnige blik in die toekoms – en daar is baie om in die volgende paar weke dop te hou. Paul begin deur te verwys na die teenswoordige staking by Sasol in Secunda, gevoer in reaksie op SEB-gebaseerde aandeleskemas. Sekere werknemers word hierdeur geheel en al uitsluit op grond van hul velkleur. Daniël Eloff verwys daarna na die toenemende grondgrype wat hy voorsien in die nabye toekoms. Dit is glad nie verbasend, uiteindelik, dat massas mense, desperaat vir uitkoms, ander se grond sal neem as selfs die regering nie meer die gepaste agting vir eiendomsreg het nie! Hierdie maand se luisteraar-kompetisie word met trots geborg deur Buffelsfontein Baard-olie. Skryf ŉ resensie vir Podlitiek op Facebook om die kans te staan om ŉ gawe prys te wen! Is jy onseker oor ons land se toekoms of voel jy dalk oningelig oor politieke kwessies wat aan die orde van die dag is? Dan is Podlitiek die ideale instrument om jou opinie mee te slyp! Sit gerus die gesprek in die kommentaarafdeling voort, en onthou om Podlitiek op Iono.fm, YouTube en iTunes te volg.